Fæst sveitarfélög tryggja börnum leikskólapláss þegar þau verða 12 mánaða, það er eftir að hefðbundnu fæðingarorlofi lýkur. Einungis um sjö prósent barna komast á leikskóla strax að loknu fæðingarorlofi.
Þetta kemur fram í nýútgefinni skýrslu BSRB sem ætlað er að varpa ljósi á stöðu leikskólavistunar ungra barna á Íslandi og atvinnuþátttöku foreldra.
Í skýrslunni kemur meðal annars fram að börn á Íslandi séu að meðaltali sautján og hálfs mánaðar gömul þegar þau komast inn á leikskóla, en þó sé mikill munur á milli sveitarfélaga. Þetta er nokkur breyting til hins betra frá árinu 2017, þegar meðalaldur var 20 mánuðir.
Einungis um sjö prósent barna komast að á leikskóla að loknu fæðingarorlofi eða fyrr, tuttugu og sjö prósent komast á bilinu tólf og hálfs til átján mánaða gömul og sextíu og sex prósent á bilinu átján og hálfs til tuttugu og fjögurra mánaða.
Á öllum Norðurlöndum nema Íslandi eiga börn lögbundinn rétt á leikskóla- eða dagvistun frá tilteknum aldri sem helst í hendur við rétt foreldra til fæðingarorlofs. Dagforeldrum fer fækkandi og þeir eru starfandi í tæplega þriðjungi sveitarfélaga, þar sem búa um 85 prósent barna. Gera má ráð fyrir að um sex dagforeldrar séu starfandi á hver 100 börn á aldrinum 6 til 18 mánaða í þeim sveitarfélögum þar sem finna má starfandi dagforeldra.
Fæst sveitarfélög tryggja börnum leikskólapláss þegar þau verða 12 mánaða samkvæmt nýútgefinni skýrslu BSRB. Börn á Íslandi eru að meðaltali sautján og hálfs mánaðar gömul þegar þau komast inn á leikskóla.